འགྲོ་བ་མིའི་ཐོབ་ཐང་གི་ཡོངས་ཁྱབ་གསལ་བསྒྲགས་ལག་བསྟར་གྱི་དགོས་པ་ནི།རང་དབང་གལ་ཆེར་བརྩི་བའི་ལྟ་ཚུལ་འཁྱེར་ཕྱོགས་དང༌།དེ་མིན་གྱི་གཞི་རྩའི་ཐོབ་ཐང་གི་བཅའ་ཁྲིམས་སོགས་འཕེལ་རིམ་སྣ་ཚོགས་འོག་རྒྱལ་སྤྱིའི་ཐོག་མི་རིགས་དབྱེ་འབྱེད་ཀྱི་མནར་གཅོད་ཤུགས་ཆེར་མི་འབྱུང་བ་དང༌།འཛམ་གླིང་འཁྲུག་ཆེན་སྔ་ཕྱིའི་སྐབས་ལྟ་བུའི་སྐྱི་གཡའ་བའི་དམག་འཐབ་ཀྱི་སྐྱོ་གར་མི་ཡོང་བ།བྲན་གཡོག་ལམ་ལུགས་ཀྱི་སུན་གཙེར་ལས་ཐར་པ།རང་དབང་དང་མང་གཙོ་ལྟ་བུའི་སྲིད་དོན་གྱི་ཐོབ་ཐང་ཁག་སྲུང་སྐྱོབ་ཡོང་ཆེད་དུ་འགྲོ་བ་མིའི་ཐོབ་ཐང་ཚོགས་ཆུང་གིས་ཟིན་བྲིས་བཏབ་པ་ལྟར་མཐར་རྒྱལ་ཚོགས་ཀྱི་རྒྱལ་ཁབ་མང་པོས་འོས་འཕེན་གྱི་ལམ་ནས་གནང་བ་ཞིག་རེད།ཡོངས་ཁྱབ་གསལ་བསྒྲགས་འགྲོ་བ་མིའི་ཐོབ་ཐང་གི་འབྲུ་དོན་རྣམས་ལག་བསྟར་ཚུལ་བཞིན་བྱས་ཚེ་བྲན་གཡོག་ལམ་ལུགས་མི་རིགས་དབྱེ་འབྱེད་ཀྱི་དཀའ་ངལ་སྣ་ཚོགས་མི་འབྱུང་བ་དང༌།སྲིད་དོན་གྱི་རང་དབང༌།སྤྱི་ཚོགས།དཔལ་འབྱོར།རིག་གཞུང་བཅས་ཀྱི་ཐོབ་ཐང་འདྲ་མཉམ་དུ་ལོངས་སྤྱོད་ཐུབ་པ།སྤྱི་ཚོགས་ལ་སྨན་པའི་མི་མང་གི་ལས་འགན་ཚགས་ཚུད་ཡོང་བ།སྐྱེ་བོ་རང་དང་རང་གི་ནང་མི་བུ་ཕྲུག་སོགས་ཀྱི་ཤེས་ཡོན་དང༌།དཔལ་འབྱོར།འཕྲོད་བསྟེན་བཅས་ཡར་རྒྱས་གཏོང་རྒྱུ་དང༌།སྲིད་དོན་གྱི་ཁེ་དབང་སྤྱད་དེ་རྒྱལ་ཁབ་ཀྱི་དབུ་ཁྲིད་བྱེད་ཐུབ་པ་སོགས་མི་ཚེའི་མདུན་ལམ་ལ་རླབས་ཆེ་བའི་གོ་སྐབས་མང་པོའི་ཁེ་ཕན་འཇུག་འབྲས་འབྱུང་བ་ཡིན་མོད།